Pernille Mouritzen  
Dronningensgade 13,2  
1420 København K  
DK

Tlf. +4530590608

email: pernillemouritzen@gmail.com

www: pernillemouritzen.dk

Jeg fik en fantastisk gave - et år som gæstekunstner i ”Dyrehavehuset” - designer Bess Kristoffersens atelier som ligger langt ude i en skov. Det har givet mig mulighed for at opholde mig derude i perioder hen over et år. I skoven var jeg alene - væk fra hverdagen, internet, mobil, og mennesker, og det har været et rum til fordybelse og refleksion.  
  
Skoven som sted er ladet i kraft af menneskets lange historie med og i skoven, og jeg valgte at undersøge skoven meget direkte. Oplevelsen ved at åbne døren en blæsende vinternat, ud til mørket og vide at der IKKE er *noget* - det *noget* er i mig - der er ingen derude. At blive opslugt af lyde når jeg vandrer rundt i raslende efterårsblade, det univers der folder sig ud når jeg vender en træstamme om og ser på mylderet af bænkebidere og andre smådyr. Muld, mos og våde træer. Farverne en tåget forårsmorgen. Duften, lyden, lyset på forskellige timer, dage og årstider er blevet til en meget intuitiv undersøgelse.

I udstillingen har mit fokus været at sanse - at undres - at tillægge og afkode lag af betydning i skoven.  
Og jeg arbejder i udstillingen ud fra den tanke, at materialer er et sprog, et sansernes sprog der vækker dyb subjektiv genklang, et sprog der er fundamentalt symbolbærende og meningsskabende. Jeg har i skoven haft rum til at mærke og tænke over hvilken betydning landskaber, miljøer, materialer og æstetisk sansning harfor mig som menneske. Hvad er det omgivelsernes materialitet kan?

Dette projekt ligger i forlængelse af mit hidtidige arbejde på den måde, at jeg i mit arbejde med smykker reflekterer over mennesket og sammenhæng i fortællinger omkring de linjer, mennesker skaber og følger. Min intention er at understøtte og brede betydningen af smykker som fortællende og symbolbærende objekter ud, som et af mange virkemidler mennesker bruger til at skabe mening, identitet og sammenhæng i verden. Jeg arbejder rimeligt klassisk med smykker i form af kropsrelaterede fortællinger.   
Jeg arbejder med mange teknikker og redskaber. Valg af teknik, redskab og metode vælges ud fra et behov for et formsprog, der i sansning, materiel indlæsning og æstetisk formidler understøtter den fortælling, jeg vil fortælle. I dette projekt har jeg primært arbejdet med afstøbnings teknikker i sølv og porcelæn.

Værktitler:

**”DYR”**

Sølv, voks og organisk materiale

**”DAGBOG”**   
porcelæn

**”SANKE”**

porcelæn  
  
**”KNASTER”**   
sølv